《赠穷独叟》
元代·王逢

穷阴结长寒，木介河生澌。
旷野独兽号，异乡孤臣悲。
薜衣带胡绳，三年限朝仪。
岂徒无炊火，顾有麻斩齐。
身幸免污辱，言之泪交颐。
脱急藉朱家，吊古怀要离。
溯风酒三酹，老气吞畎夷。
誓刳枭獍肉，用塞乌鸟饥。
汉酬张良志，吴乞伍员师。
行歌《独碌》篇，以继《从军》诗。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。